b'\n_START_ARTICLE_\nOkro\xc5\xbeje 9\n_START_SECTION_\nVsebina\n_START_PARAGRAPH_\nNekega dne Zemljo obi\xc5\xa1\xc4\x8dejo nezemljani, ki se z ogromno vesoljsko ladjo ustavijo nad Johannesburgom. Izka\xc5\xbee se, da je ladja polna sestradanih in obupanih pripadnikov rase, ki so morali brez vodstva zapustiti rodni planet. Vseh 1,8 milijona bitij preselijo v johannesbur\xc5\xa1ko okro\xc5\xbeje 9 in jim namenijo nekaj humanitarne pomo\xc4\x8di, nato pa ostanejo svetovni voditelji brez zamisli za re\xc5\xa1evanje situacije. Ker so bitja pripadniki delavske kaste in nimajo u\xc4\x8dinkovitega vodstva, se kmalu pri\xc4\x8dnejo zapletati v spore z lokalnim prebivalstvom. Iz okro\xc5\xbeja 9 nastane ogromno barakarsko naselje, kamor se naselijo lokalne tolpe, ki v zameno za napredno tehnologijo (predvsem oro\xc5\xbeje) pri\xc5\xa1lekom ponujajo hrano. _NEWLINE_V dvajsetih letih se okro\xc5\xbeje zaradi vedno ve\xc4\x8djega nezadovoljstva ljudi spremeni v geto. Nadzor nad njim podelijo zasebni oro\xc5\xbearski korporaciji Multinational United (MNU), ki se nameni preseliti nezemljane na bolj samoten kraj, hkrati pa pri\xc4\x8dne na njih skrivoma izvajati poskuse. Nezemeljska oro\xc5\xbeja, ki korporacijo posebej zanimajo, so namre\xc4\x8d vezana na DNK teh bitij, zato jih ljudje ne morejo uporabljati._NEWLINE_Copley igra Wikusa van de Merwea, nekoliko nerodnega birokrata pri MNU, ki mu je zaupano vodenje operacije preseljevanja pri\xc5\xa1lekov, poni\xc5\xbeevalno imenovanih kozice. Zaradi nerodnosti pride v stik z neznano teko\xc4\x8dino, ki pri\xc4\x8dne po\xc4\x8dasi modificirati njegov DNK in ga fizi\xc4\x8dno spreminjati v tuje bitje. Znanstveniki pri MNU zelo hitro ugotovijo, da je zdaj sposoben streljati z nezemeljskim oro\xc5\xbejem in ga nameravajo secirati da bi pridobili modificiran DNK, a Wikus zbe\xc5\xbei iz laboratorija. _NEWLINE_Pred specialci MNU se zate\xc4\x8de v Okro\xc5\xbeje 9. Po spoznanju, kaj po\xc4\x8dne njegovo podjetje, naleti \xc5\xa1e na enega od inteligentnej\xc5\xa1ih nezemljanov, ki je dobil ime Christopher Johnson. Pri njem in njegovem mladi\xc4\x8du ugotovi, da nezemljani le niso taki brez\xc4\x8dustveni divjaki kot jih prikazujejo mediji. Zato se jima odlo\xc4\x8di pomagati da bi ponovno aktivirala komandni modul vesoljske ladje (ta je zakopan pod Christopherjevo barako) in odletela na doma\xc4\x8di planet po pomo\xc4\x8d, Christopher pa mu obljubi, da se bo po treh letih vrnil in ga spremenil nazaj v \xc4\x8dloveka. Christopher in Wikus najprej vlomita v sede\xc5\xbe MNU in vzameta gorivo (teko\xc4\x8dino, ki je povzro\xc4\x8dila Wikusovo spreminjanje) in se vrneta v Okro\xc5\xbeje 9, kjer se vname boj med njima, specialci MNU in tolpo preprodajalcev oro\xc5\xbeja. Wikus prevzame nadzor nad ogromnim in dobro oboro\xc5\xbeenim robotom ter zadr\xc5\xbei nasprotnike tako dolgo da nezemljanoma uspe aktivirati modul in poleteti do ladje. Ta kmalu zatem pri\xc5\xbege motorje in odleti. Na tleh ostaneta \xc5\xbeiva samo \xc5\xa1e Wikus, ki \xc5\xbee vidno spremenjen pade iz popolnoma uni\xc4\x8denega robota, in Koobus Venter, sadisti\xc4\x8dni poveljnik specialcev. Tik preden ubije Wikusa, planejo nanj drugi nezemljani in ga raztrgajo._NEWLINE_Film se kon\xc4\x8da s prizori me\xc5\xa1\xc4\x8danov, ki proslavljajo odhod vesoljske ladje, kmalu zatem pa nezemljane, ki jih je \xc5\xbee 2,5 milijona, preselijo v novo naselje izven mesta. Sledi vrsta izsekov iz intervjujev in televizijskih poro\xc4\x8dil, v katerih ugibajo, kaj bo storil Christopher ko se bo vrnil in kaj se je zgodilo z Wikusom. Zadnji prizor naka\xc5\xbee, da ta, \xc5\xbee popolnoma spremenjen v nezemljana, skrivoma \xc4\x8daka Christopherjevo vrnitev.\n_START_SECTION_\nOdzivi\n_START_PARAGRAPH_\nFilm je bil na ra\xc4\x8dun domiselne zgodbe in filmske tehnike dele\xc5\xbeen pozitivnega odziva kritikov in ob\xc4\x8dinstva. V otvoritvenem vikendu je samo v ZDA prinesel dobrih 37 milijonov dolarjev prihodkov, po vsem svetu pa do za\xc4\x8detka leta 2010 ve\xc4\x8d kot 200 milijonov. Zasluge za uspeh ima tudi domiselna promocijska kampanja distributerja Sony Pictures._NEWLINE_Izrazito negativnega odziva je bil film dele\xc5\xbeen le v Nigeriji, kjer je vlada od Sony Pictures zahtevala opravi\xc4\x8dilo zaradi po njenem mnenju namernega prikazovanja Nigerijcev v slabi lu\xc4\x8di. Nigerijci namre\xc4\x8d sestavljajo kriminalno tolpo, ki v filmu obvladuje geto in se ukvarja s prostitucijo, tihotapstvom, nasilni\xc5\xa1tvom ter kanibalizmom.'